**RELACION**

PËR

PROJEKTVENDIMIN E KËSHILLIT Të MINISTRAVE

**PËR**

**DISA NDRYSHIME NË VENDIMIN NR. 818, datë 26.11.2014 TË KËSHILLIT TË MINISTRAVE, “PËR MIRATIMIN E STRATEGJISË KOMBËTARE PËR PUNËSIM DHE AFTËSI 2014 - 2020”**

1. **QËLLIMI** **PROJEKTAKTIT DHE OBJEKTIVAT QË**

 **SYNOHEN TË ARRIHEN**

Me anë të këtij projektvendimi realizohet miratimi i Planit të Rishikuar të Veprimit të Strategjisë Kombëtare për Punësim dhe Aftësi 2019 – 2022 për periudhën 2019 – 2022. Rishikimi dhe shtyrja e afatit të këtij dokumenti politik ka për qëllimin vazhdimin e reformave të fushës, reflektimin e ndryshimeve që kanë ndodhur në tregun e punës gjatë 4 viteve të zbatimit të kësaj Strategjie. Qëllimi i planit të rishikuar të veprimit 2019 – 2022 është integrimi i politikave ekonomike, arsimore, formuese, si dhe sipërmarrëse, duke prodhuar një plan veprimi, i cili ka për qëllim rritjen e nivelit të punësimit, duke bërë të mundur një kalim gradual prej politikave pasive të papunësisë në ato aktive stimuluese të punësimit, si dhe duke i vënë theksin e duhur zhvillimit të forcës së punës në vend.

Objektivi kryesor i këtij plani veprimi është identifikimi dhe skicimi i politikave të duhura nxitese të punësimit në vend dhe formimit profesional të forcës së punës, me qëllim që të hapen vende pune cilësore dhe mundësi për aftësi gjatë gjithë ciklit të jetës. Plani i veprimit ka në qendër të tij rritjen e mundësive për punë të denjë, nëpërmjet politikave efikase të tregut të punës, ofrimin e arsimit dhe formimit profesional cilësor për të rinjtë dhe të rriturit, nxitjen e përfshirjes dhe kohezionit social, si dhe fuqizimin e tregut të punës dhe të sistemit të kualifikimeve. Në përputhje me vizionin qeverisë, kjo strategji i shikon formimin profesional dhe punësimin të lidhura me njëra tjetrën, duke synuar që shërbimet e arsimimit dhe formimit profesional të jenë ngushtësisht të lidhura me ato të punësimit.

Strategjia Kombëtare për Punësim dhe Aftësi në periudhën 2016-2018 të zbatimit të saj, është mbështetur nga Kontrata për Reformën Sektoriale të BE, IPA 2015, në formën e Mbështetjes Buxhetore për punësimin dhe aftësitë në shumën 30 milion Euro.

Kombet e Bashkuara #Envision2030 - Qëllimet e zhvillimit të qëndrueshëm (SDG)

Qëllimi 8: Promovimi i rritjes ekonomike të qëndrueshme, përfshirëse dhe të qëndrueshme, punësimit të plotë dhe produktiv dhe punës së denjë për të gjithë.

**II. VLERËSIMI i PROJEKTAKTIT NË RAPORT ME PROGRAMIN POLITIK TË KËSHILLIT TË MINISTRAVE, ME PROGRAMIN ANALITIK TË AKTEVE DHE DOKUMENTE TË TJERA POLITIKE**

Programi i Qeverisë 2017 – 2021 e ka vënë fokusin te punësimi dhe zhvillimi cilësor i forcës së punës, në përputhje me vizionin dhe direktivat e Bashkimit Europian, Strategjinë Europiane të Punësimit 2020, si dhe kërkesave për integrimin europian të Shqipërisë në EU.

Gjithashtu, SKZHI ka parashikuar drejtimet dhe objektivat kryesore, në të cilat do të zhvillohet sistemi.

Ministria e Financave dhe Ekonomisë, në zbatim të orientimeve të programit të Qeverisë dhe raportit të vlerësimit afatmesëm, ka rishikuar planin e veprimit të Strategjisë Kombëtare për Punësim dhe Aftësi dhe ka shtyrë afatin e saj që do të mbulojë periudhën 2019-2022.

**III. ARGUMENTIMI I PROJEKTAKTIT LIDHUR ME PËRPARËSITË, PROBLEMATIKAT, EFEKTET E PRITSHME**

Vizioni i Strategjisë për Punësim dhe Aftësi 2014-2020 është vlerësuar të jetë i njëjtë dhe për periudhën 2019-2022 dhe konkretisht vizionin është:

**“Aftësi më të larta dhe punë më të mirë për gjithë femrat dhe meshkujt”**

Në strategji janë rishikuar indikatorët deri në vitin 2022, të cilët nisen nga një bazë reale të dhënash, në bashkëpunim të ngushtë me INSTAT.

Gjithashtu, në Planin e Veprimit 2019-2022 dhe Treguesit për zbatimin e saj, është detajuar buxheti i planifikuar për çdo masë, në bashkëpunim dhe me kontributin e donatorëve. Çdo masë do të realizohet nga mbështetja e parashikuar në PBA, si dhe në projektet e donatorëve, që janë duke u zbatuar, si dhe projektet e miratuara që do të fillojnë të zbatohen.

**IV. VLERËSIMI i LIGJSHMËRISË, KUSHTETUTSHMËRISË DHE HARMONIZIMI ME LEGJISLACIONIN NË FUQI VENDAS E NDËRKOMBËTAR**

Projektvendimi është hartuar në mbështetje të nenit 100 të Kushtetutës, të nenit 5 të Ligjit nr.5/2019 “Për nxitjen e punësimit” dhe nenit 7 të Ligjit nr. 15/2017 “Për arsimin dhe formimin profesional në Republikën e Shqipërisë”, me propozim të Ministrit të Finanacve dhe Ekonomisë.

**V.** **VLERËSIMI i SHKALLËS SË PËRAFRIMIT ME ACQUIS COMMUNAUTAIRE (PËR PROJEKTAKET NORMATIVE)**

Projektakti nuk synon përafrim me legjislacionin e Bashkimit Evropian.

**VI. PËRMBLEDHJE SHPJEGUESE E PËRMBAJTJES SË PROJEKTAKTIT**

Ministria e Financave dhe Ekonomisë në zbatim të orientimeve të Programit të Qeverisë dhe Raportit të vlerësimit afatmesëm, ka rishikuar planin e veprimit të Strategjisë Kombëtare për Punësim dhe Aftësi dhe ka shtyrë afatin e saj, që do të mbulojë periudhën 2019-2022.

Duke iu referuar treguesve të monitorimit të strategjisë 2014-2020 mund të vërehet se pothuajse të gjithë treguesit kanë përparuar pozitivisht, në krahasim me vitin bazë. Megjithatë, për disa tregues, progresi nuk ka qenë i mjaftueshëm për të arritur objektivat e vitit 2020.

Nga Raporti i Vlerësimit Afatmesëm u vlerëua se të 4 prioritetet strategjikë janë ende relevante dhe nuk do të ndryshojnë. Plani i Veprimit i Rishikuar i Strategjisë Kombëtare për Punësim dhe Aftësi do të përqendrohet në katër përparësi strategjike:

1. **Nxitja e mundësive për punë të denjë, nëpërmjet politikave të frytshme të tregut të punës**

Politikat e tregut të punës janë riprojektuar, me qëllim ofrimin e një pakete gjithëpërfshirëse shërbimesh dhe programesh për të lehtësuar kalimin e individëve drejt punës së denjë dhe për të përfshirë një strategji aktivizimi. Efikasiteti i masave të tregut të punës do të rritet, nëpërmjet ofrimit të shërbimeve të punësimit për të gjithë individët e regjistruar në Agjencinë Kombëtare për Punësim dhe Aftësi (Agjencia (AKPA) në proces krijimi), në zbatim të ligjit nr.15/2019 “Për nxitjen e punesimit” dhe asistencës më intensive dhe me objektiv më të përcaktuar për ata persona, të cilët janë të “vështirë për t’u sistemuar në punë”.

Ndërhyrje të tilla do të mbështeten tek paraqitja e një modeli të integruar për ofrimin e shërbimit (Modeli Kombëtar i Shërbimit), nëpërmjet:

* riorganizimit funksional të zyrave të punës;
* Modernizimi i infrastrukturës dhe sistemeve të teknologjisë në AKPA;
* Zbatimi i sistemit të matjes së performancës për ofrimin e programeve aktive të tregut të punës;
* Trajnimi i stafit, sipas Planit të Zhvillimit të burimeve njerëzore të AKPA-s dhe Planit Vjetor të Trajnimit, duke përfshirë modulin e detyruar të trajnimit në lidhje me barazinë gjinore dhe shanset e barabarta/diversitetin.

Gjithashtu, në fokus është dhe zgjerimi i gamës dhe shtrirjes së shërbimeve dhe programeve aktive të tregut të punës nëpërmjet:

* Hartimit dhe diversifikimit të programeve aktive të tregut të punës në bazë të nevojave të grupeve me rrezik të lartë;
* Pilotimi i skemës së Garancisë Rinore;
* Përmirësimi i procesit të planifikimit dhe zbatimit të programeve të nxitjes, me qëllim përmirësimin e eficencës dhe impaktit të tyre.

Garantimi i punës së denjë nëpërmjet forcimit të rolit dhe funksionimit të inspektimit në punë është një nga nënobjektivat e planit të rishikuar të veprimit, ku synohet:

* Forcimi i sistemit të inspektimit dhe garantimi i mbulimit të të gjithë territorit me këtë sistem;
* Inspektimi dhe monitorimi i veprimtarisë së agjencive private të punësimit të përkohshëm;
* Zbatimi i Programit për Integritetin dhe Parandalimin e Korrupsionit në Inspektoriatin Shtetëror të Punës;
* Rritja e shkëmbimit të informacionit me agjencitë e tjera ligjzbatuese në fushën e marrëdhënieve të punës.
1. **Ofrimi i arsimit dhe kualifikimit profesional cilësor për të rinjtë dhe të rriturit.**

Përmirësimi i rrjetit të ofruesve të AFP-së, vlerësimi dhe riorganizimi i ofruesve kryesorë të AFP-së në nivel rajonal, Sigurimi i cilësisë së ofruesve të AFP-së dhe përmirësimi i cilësisë dhe përshtatshmërisë së input-eve të AFP-së, rritja e imazhit të AFP-së dhe informimi në lidhje me ofruesit, kualifikimet dhe ofertat për formim në AFP janë në thelb të prioritetit strategjik B, dhe më konkretisht:

Optimizimi i ofruesve të AFP-së në nivel individual dhe rrjeti për të siguruar një ofertë cilësore dhe më të larmishme nëpërmjet:

* Diversifikimit të ofertës në AFP, në përputhje me nevojat e tregut të punës;
* Riorganizimi i rrjetit të ofruesve, duke marrë në konsideratë përputhjen e ofertës me kërkesën rajonale;
* Standardizimi i organizimit funksional të ofruesve të AFP-së.

Përmirësimit të sistemit të menaxhimit të informacionit të AFP-së nëpërmjet:

* Analizimi i situatës aktuale të sistemit/sistemeve të informacionit, që veprojnë në fushën e AFP-së;
* Përcaktimi i modelit/ sistemit të menaxhimit të informacionit të AFP-së;
* Krijimi i një sistemi të unifikuar të menaxhimit të informacionit në fushën e AFP-së.

Ofrimi i arsimit dhe formimit profesional bazuar në kornizën e sigurimit të cilësisë në sistemin e AFP-së nëpërmjet:

* Përcaktimit dhe zbatimit të procesit akreditimit të ofruesve publikë dhe privatë të AFP-së;
* Përmirësimit të procedurave të licencimit dhe monitorimit të ofruesve privatë të AFP-së;
* Fuqizimit të funksionit të inspektimit të ofruesve të AFP-së;
* Konsolidimit të procesit të vetëvlerësimit të ofruesve publikë të AFP-së;
* Ngritja e sistemit të monitorimit të ofruesve publikë të AFP-së.

Forcimi i lidhjeve ndërmjet të nxënit dhe punës dhe lehtësimi i kalimit në punë nëpërmjet:

* Përmirësimit të modelit të praktikave profesionale në biznes, në sistemin e ofruesve publikë të AFP-së (me bazë shkollën);
* Forcimit të bashkëpunimit shkollë-biznes për aspekte të ndryshme të zbatimit të ofertës (kurrikula, zhvillimi i vazhduar profesional i mësimdhënësve, vlerësimi i nxënësve, etj.);
* Ngritjes së sistemit të orientimit të karrierës për ofruesit e AFP-së;
* Ngritjes së modelit të arsimit të dyfishtë në fushën e zejtarisë.

Zhvillimi profesional fillestar dhe i vazhduar i drejtuesve, mësimdhënësve dhe stafeve mbështetëse të AFP-së nëpërmjet:

* Përcaktimi dhe zbatimi i modelit të kualifikimit fillestar të mësimdhënësve të AFP-së (çështja i përket mësuesve të kulturës profesionale);
* Përmirësimi i politikave të rekrutimit për mësimdhënësit e AFP-së;
* Kualifikimi i vazhduar i mësimdhënësve;
* Kualifikimi fillestar dhe i vazhduar i stafit drejtues dhe mbështetës të ofruesve të AFP-së.

Rritja e imazhit të AFP-së dhe informimi në lidhje me ofruesit, kualifikimet dhe ofertën e AFP-së nëpërmjet:

* Organizimi i fushatave publicitare, promovuese dhe ndërgjegjësuese mbi rëndësinë dhe mundësitë e ofruara nga AFP dhe të nxënit gjatë gjithë jetës për vajzat, djemtë, gratë dhe burrat në zonat urbane dhe rurale;
* Përgatitja për pjesëmarrjen e nxënësve të AFP-së në konkurse kombëtare, evropiane dhe botërore të aftësive, si dhe promovimi në media.
1. **Nxitja e përfshirjes sociale dhe e kohezionit territorial**

Zgjerimi i mbulimit, përfshirjes dhe efektivitetit të shërbimeve të punësimit dhe arsimit dhe formimit profesional për të rinjtë dhe të rriturit, përfshirë dhe popullsinë e rrezikuar për përjashtim, është fokusi i Prioritetit C, i cili fokusohet tek:

* Vlerësimi i nevojave për shërbime të punësimit dhe të formimit në zonat e pambuluara.
* Hartimi i planit të shtrirjes territoriale të shërbimeve të punësimit dhe arsimit dhe formimit profesional;
* Zbatimi i planit të shërbimeve në zonat e pambuluara;
* Zbatimi i planit për AFP në zonat e pambuluara;
* Rritja e aksesit për shërbime të punësimit dhe të AFP-së për grupet e veçanta.

Nxitja e ri-integrimit në tregun e punës, si pjesë e përfshirjes sociale, është një nga masat e prioritetit strategjik C dhe kjo synohet të arrihet nëpërmjet:

* Hartimit të skemës riintegruese në tregun e punës të përfituesve të skemës së Ndihmës Ekonomike
* Nxitja e mobilitetit të brendshëm për punësim.
1. **Fuqizimi i qeverisjes së tregut të punës dhe i sistemeve të kualifikimeve**

Prioriteti D është fokusuar në rritjen e performancës së qeverisjes së tregut të punës dhe sistemit të kualifikimeve, nëpërmjet:

* Krijimit të Agjencisë Kombëtare për Punësim dhe Aftësi (AKPA), si institucion përgjegjës për administrimin, mbikqyrjen dhe zbatimin e politikave të punësimit dhe menaxhimit të ofruesve publikë të AFP –së;
* Fuqizimit të Agjencisë Kombëtare të Arsimit, Formimit Profesional dhe Kualifikimeve (AKAFPK);
* Krijimit të Fondit Social të Punësimit (FSP);
* Rishikimt të skemave të financimit dhe buxhetimit në nivel ofruesi të AFP-së;
* Forcimit të sistemit të monitorimit dhe vlerësimit të politikëbërjes në sektorin e punësimit dhe të AFP-së.

Gjithashtu, në prioritetin D, është trajtuar fuqizimi i rolit të dialogut social në qeverisjen e tregut të punës dhe sistemit të kualifikimeve profesionale nëpërmjet:

* Konsolidimit të rolit të Këshillit Kombëtar të Punës;
* Fuqizimit të rolit të Këshillit Kombëtar të AFP-së;
* Fuqizimit të dialogut social për kontratat kolektive dhe mbrojtjen e të drejtave të punëmarrësve.

Në prioritetin D në fokus është dhe zhvillimi dhe përmirësimi i sistemit të informacionit të tregut të punës dhe AFP-së, që garanton të dhëna të sigurta dhe të përditësuara nëpërmjet:

* Zhvillimit dhe zbatimit të një sistemi kombëtar të Informacionit të tregut të Punes dhe AFP-së;
* Konsolidimit të mekanizmave për parashikimin e aftësive për kualifikime në treg, në nivel sektorial, kombëtar dhe lokal.

Zhvillimi dhe zbatimi i Kornizës Shqiptare të Kualifikimeve është trajtuar në priroitetin D nëpërmjet:

* Mirëmbajtjes së Katalogut Kombëtar të Kualifikimeve Profesionale;
* Ngritjes dhe funksionimit të Komiteteve Sektoriale.

Legjislacioni kombëtar që rregullon lëvizjen e lire dhe qeverisjen e tregut të punës është në përputhje me synimet e vendit për zhvillim social, ekonomik dhe integrim, si dhe me direktivat e Bashkimit Evropian, nëpëpmjet përafrimit të legjislacionit përkatës shqiptar me Direktivat e BE-së.

**VII. INSTITUCIONET DHE ORGANET QË NGARKOHEN PËR ZBATIMIN E AKTIT**

Institucionet dhe organet që ngarkohen për zbatimin e këtij akti janë:

Ministria e Financave dhe Ekonomisë, Agjencia Kombëtare për Punësim dhe Aftësi (sot Shërbimi Kombëtar i Punësimit), Agjencia Kombëtare për Arsimin, Formimin Profesional dhe Kualifikimet dhe Inspektoriati Shtetëror i Punës dhe Shërbimeve Shoqërore.

**VIII. PERSONAT DHE INSTITUCIONET QË KANË KONTRIBUAR NË HARTIMIN E PROJEKTAKTIT**

Projektvendimi dhe plani i veprimit i rishikuar 2019 – 2022 u hartua nga Grupi i Punës, i ngritur me Urdhërin nr.33, datë 5.2.2019 të Ministrit të Financave dhe Ekonomisë “Për ngritjen e Grupit të Punës për rishikimin e planit të veprimit dhe shtyrjen e afatit të Strategjisë Kombëtare për Punësim dhe Aftësi 2014-2020”. Në hartimin e planit të veprimit morën pjesë përfaqësues të MFE, përfaqësues të Shërbimit Kombëtar të Punësimit, ekspertë të ETF, ekspertë të projektit të UNDP “Aftësi për punësim”, përfaqësues të Agjencisë Kombëtare të Arsimit, Formimit Profesional dhe Kualifikimeve.

Plani i veprimit është publikuar për konsultim në faqen zyrtare të internetit të MFE-së: [www.financa.gov.al](http://www.financa.gov.al), info@financa.gov.al

Plani i veprimit 2019-2022 është konsultuar me ekspertë të fushës dhe shoqërisë civile gjatë muajit prill – maj 2019. Gjithashtu, është konsultuar me donatorët dhe përfaqësues të institucioneve Shtetërore në mbledhjen e Grupit të Manaxhimit të Politikave të Integruara, në 8 maj 2019. Po ashtu, është miratuar në mbledhjen e Këshillit Kombëtar të Punës në 30 prill 2019.

**IX. RAPORTI I VLERËSIMIT TË TË ARDHURAVE DHE SHPENZIMEVE BUXHETORE**

Financimi do të bëhet nga Buxheti i Shtetit për Ministrinë e Financave dhe Ekonomisë, sipas parashikimeve buxhetore afatmesme dhe afatgjata në PBA 2019-2021, në programin buxhetor 10550 “Tregu i Punës” dhe programin buxhetor 09240 “Arsimi i mesëm profesional”.

 **PROPOZUESI**

 **MINISTRI I FINANCAVE**

 **DHE EKONOMISË**

 **Anila Denaj**